Νέα μορφή απάτης μέσω ATM
Για μια νέα μορφή απάτης μέσω των ATM ενημερώνει η Ελληνική Ένωση Τραπεζών το κοινό, προτείνοντας τρόπους προφύλαξης.

Συγκεκριμένα, υπάρχουν καταγγελίες πελατών με περιστατικά κατά τα οποία, τη στιγμή που ο κάτοχος της κάρτας πραγματοποιεί συναλλαγή σε ΑΤΜ, ομάδα δραστών αφού προηγουμένως έχει δει τον μυστικό αριθμό (pin) της κάρτας κατά την πληκτρολόγησή του από τον κάτοχο, του αποσπά την προσοχή ρίχνοντας κάτω ένα χαρτονόμισμα.
Στη συνέχεια ένας εκ των δραστών πείθει τον πελάτη να απομακρυνθεί στιγμιαία από το ΑΤΜ προκειμένου να πάρει το χαρτονόμισμα που δήθεν του έπεσε, ενώ την ίδια στιγμή άλλος δράστης, συνεργός του πρώτου, αφαιρεί την κάρτα από το ΑΤΜ. Στις περισσότερες των περιπτώσεων και προκειμένου να μην αντιληφθεί εγκαίρως ο πελάτης την κλοπή της κάρτας του, οι δράστες τοποθετούν στην υποδοχή κλεμμένη κάρτα άλλου πελάτη. Τότε και ενώ ο πελάτης απομακρύνεται ήσυχος από το ΑΤΜ, οι δράστες, την ίδια σχεδόν στιγμή, πραγματοποιούν παράνομες αναλήψεις έχοντας στα χέρια τους κάρτα και pin.

Η ΕΕΤ συνιστά προς όλους τους κατόχους καρτών τα εξής:

• Βεβαιωθείτε ότι κατά τη διάρκεια της συναλλαγής ο επόμενος πελάτης βρίσκεται σε απόσταση ασφαλείας ώστε να μην μπορεί να δει τι πληκτρολογείτε.

• Μην επιτρέπετε σε κανέναν να σας πλησιάζει και να αποσπά με οποιοδήποτε τρόπο την προσοχή σας.

• Ελέγχετε μετά τη συναλλαγή σας αν η κάρτα που παραλαμβάνετε από το ΑΤΜ είναι η δική σας. 

• Δηλώστε αμέσως το περιστατικό στην τράπεζα στα τηλέφωνα που εμφανίζονται στην οθόνη του ΑΤΜ»

